Frank Aaen (EL), 2005-04-05:
Vi kan i Enhedslisten tilslutte os mange af de ting, der er sagt af de øvrige ordførere.
Det er et skridt i den rigtige retning, men det er givetvis og helt sikkert ikke tilstrækkeligt.
Hvordan kontrollerer man f.eks., om der betales sorte penge?
Det er også med i et par af høringssvarene.
Page 1417
Thursday, April 28, 2005 2:10 PM
ét er at komme med pengene i cool cash, det ved de fleste godt ikke går, men noget andet er værdisættelse af inventar, der overtages i forbindelse med købet.
Det er altså et gråt marked for ikke at sige et sort marked.
Det ser vi desværre, og derfor er jeg ikke sikker på, at det her på nogen måde er tilstrækkeligt.
Det vil selvfølgelig, som andre har været inde på, være et fremskridt at lave åbne og obligatoriske ventelister, sådan at det er til at se, om nogen er i stand til at springe ventelisten over.
Står man for tur, betaler man jo ikke sorte penge, og derfor kan man se, om der er nogen, der springer den over, fordi de har været i stand ti at levere en mere fordelagtig ydelse end den officielle.
Så det er helt givet en af måderne at komme de sorte penge til livs på at lave den form for ventelister, så man kan se, hvad der faktisk foregår.
Man kunne også overveje – jeg vil med det samme sige, at det ikke er noget, vi har drøftet detaljeret i Enhedslisten – at hvis vi fik ventelister, hvor man måske også havde ventelister i kommunen, kunne vi jo også begynde at tænke i, om der så også skulle være en eller anden form for kommunal anvisningsret til andelsboliger, hvor kommunen kan gå ind og købe en andelsbolig og stille den til rådighed for en boligløs.
Det er jo det store problem f.eks. også i København, at hvis man ikke lige ved, hvor man skal få fat i en andelsboligforening, hvem man skriver til for at komme på venteliste – det gør man jo typisk kun, hvis man er i familie med en eller er venner med nogle, der bor der – kommer man aldrig på en venteliste.
Det er relativt enkelt at blive skrevet op på en venteliste i de almennyttige boligselskaber – der kommer man ret nemt på en venteliste – og var der et sted i kommunen, hvor man på samme måde kunne blive skrevet op, kunne man jo komme på en venteliste til en andelsbolig.
I København kommer man ikke ret nemt på en venteliste, der kommer man med besvær på mange ventelister og slet ikke på dem alle.
Derfor skulle det nok overvejes at lave sådan en form i de store byer, hvor man ét sted kunne tilmelde sig ventelister til forskellige andelsboligforeninger.
I den forbindelse er der det måske rebelske – jeg ved ikke, hvad andelsboligforeningerne siger til forslaget – at det altså også kunne blive muligt for kommunen at købe folk ind.
I mange andelsboligforeninger er det ressourcestærke folk, der bor der, og de har bestemt mulighed for at åbne op for, at der også kom mere ressourcesvage ind i deres område, og på den måde være med til at bekæmpe ghettoiseringen.
Der er noget, vi vil forfølge.
Det er ikke sikkert, at det er noget, vi kan tage ind i det her lovforslag, men det er i hvert fald en tankegang, som vi vil forfølge i det videre arbejde.
Vi er også enige i, at andelsboliger tidligere typisk var en relativt billig boligform, men at det er helt åbenlyst, at med de vurderinger, der nu produceres til generalforsamlingen i de forskellige andelsboligforeninger, er andelsboligerne som bolig jo, selv om den ikke er blevet så dyr som en ejerlejlighed, begyndt år efter år at nærme sig niveauet for ejerboliger.
Jeg kan bare se på nogle af de andelsboliger, som jeg selv kender, hvordan prissætningen er steget voldsomt.
Det er jo også med til at forhindre, at folk kan komme ind.
Selv om de står på venteliste, er det jo ikke sikkert, at de kan præstere en halv eller trekvart million kroner, når de skal købe andelen.
Vi støtter altså forslaget her.
Det kan sikkert forbedres på et par enkelte punkter, og der er helt givet ved en anden lejlighed brug for yderligere initiativer.